### | | | | --- | --- | | | | | --- | | **Byråd** 9. oktober 2018 Sagsnr. 710-2018-16 Dok.nr. 710-2018-296812 Sagsbehandler DPSVE | | 153.                2. behandling af Budget 2019-22 - Åbent

###

|  |  |
| --- | --- |
| Tidl. politisk behandling | BY, 11.09.18, pkt. 133 |
| Forventet sagsgang | ØK, BY |
| Lovgrundlag | Lov om kommunernes styrelse |

###

**SAGENS INDHOLD**

Byrådet skal i denne sag tage
stilling til budgettet for 2019-22.

Ifølge lov om kommunernes
styrelse skal Økonomiudvalget udarbejde et forslag til årsbudget med budgetoverslag
for de følgende år. Budgettet skal vedtages endeligt inden 15. oktober 2018, og
budgetforslaget skal behandles i Byrådet to gange med mindst tre ugers
mellemrum.

Byrådet har 23. og 24. august
2018 afholdt budgetseminar, og på baggrund af budgetseminaret og efterfølgende
forhandlingsmøder blev der udarbejdet et budgetforslag for 2019-22.

Budgetforslag 2019-22 blev 5.
september 2018 sendt i høring blandt de høringsberettigede brugerbestyrelser, samarbejdsudvalg
mv. Byrådet behandlede budgetforslaget 11. september 2018 og oversendte
budgetforslaget til 2. behandling.

Der er indkommet 68 høringssvar
til budgetforslaget. Høringssvarene samt et kort resumé af disse er fremsendt
til Byrådets medlemmer. Høringssvarene er ligeledes offentliggjort på kommunens
hjemmeside.

26. september 2018 gennemgik den
politiske forhandlingsgruppe alle de indkomne høringssvar. Samtidig blev
administrationens forslag til tekniske ændringer i forhold til Budgetforslag
2019-22 gennemgået. Ændringerne er beskrevet i notatet ’Tekniske ændringer til
budgetforslag 2019-22’.

På den baggrund er der indgået ’Aftale
om budget 2019-22’ mellem Socialdemokratiet, Venstre, Det Konservative
Folkeparti, Socialistisk Folkeparti og Enhedslisten. Aftalen bygger i al
væsentlighed på det budgetforslag, der blev sendt til høring.

Job og Økonomi har herudover udarbejdet
et notat med generelle bemærkninger til ’Aftale om budget 2019-22’, som er
vedlagt sagen.

**ØKONOMI**

Aftale om budget 2019-22 er
baseret på følgende skatte- og afgiftssatser:

· Beskatningsprocent, kommuneskat: 25,7

· Beskatningsprocent, kirkeskat: 0,97

· Grundskyldspromille: 23,32

· Kommunal grundskyldspromille af landbrugsejendomme og lignende:  7,2

· Dækningsafgift, offentlige ejendomme:

* 11,66 promille af
  grundværdierne
* 8,75 promille af
  forskelsværdierne (bygningernes værdi).

I notatet ’Valg af statsgaranti
eller selvbudgettering 2019’ er der redegjort for overvejelser om valg mellem
det statsgaranterede udskrivningsgrundlag og selvbudgettering af skatter,
udligning og statstilskud. Selvbudgettering i 2019 medfører umiddelbart en
forventet merindtægt på 13,5 mio. kr. Grundet den relativt store usikkerhed,
der er forbundet med den estimerede merindtægt ved selvbudgettering, bygger
’Aftale om budget 2019-22’ på det statsgaranterede udskrivningsgrundlag. Der
skal i forbindelse med 2. behandlingen tages endeligt stilling til valget
mellem statsgaranti og selvbudgettering. Hvis Byrådet vælger at basere Budget
2019-22 på selvbudgetteringsprincippet, vil økonomioversigterne i ’Aftale om
budget 2019-22’ blive revideret i overensstemmelse hermed og offentliggjort med
referatet fra Byrådets 2. behandling.

’Aftale om budget 2019-22’ indebærer
et overskud på den ordinære drift på 88,4 mio. kr. i 2019. I 2020 udgør
overskuddet ca. 76 mio. kr., i 2021 ca. 82 mio. kr. og i 2022 ca. 83 mio. kr.

Anlægsbudgettet på det
skattefinansierede område udgør i alt 117 mio. kr. i 2019.

I budgetaftalen er der ikke
indarbejdet lånoptagelse i 2019, men der er indarbejdet en samlet
gældsafvikling på netto 85 mio. kr.

På jordforsyningsområdet er der i
budgetperioden indarbejdet en nettoindtægt på ca. 3 mio. kr. Budgettet tager
udgangspunkt i en række konkrete arealerhvervelser og planlagte byggemodninger,
der kan relateres til lokalplaner, som er vedtaget inden for de seneste par år.

Budgetaftalen medfører et
kasseforbrug på 27,7 mio. kr. i 2019 og et samlet forbrug af kassebeholdningen
på 127,5 mio. kr. i de fire budgetår. Heri indgår jordforsyningsområdet.

Budgettet for 2019-22 er
endvidere baseret på indtægter fra opkrævning af takster på en række områder.
Taksterne fastsættes enten af Byrådet eller ved lov. Oversigten over takster i
2019 er vedlagt sagen.

**INDDRAGELSE**

Institutioner, foreninger, samarbejdsudvalg
mv. havde i april 2018 mulighed for at fremsende forslag til budgettet for 2019-22.
Alle fremsendte forslag blev drøftet på møderne i de respektive fagudvalg i
juni måned samt på budgetseminaret ultimo august.

Ligeledes havde Byrådets partier
indtil 28. juni 2018 mulighed for at indsende forslag til budgettet med henblik
på en administrativ vurdering. Efterfølgende har Byrådets partier haft mulighed
for at fremsende forslag til budgettet indtil 15. august 2018. De fremsendte
forslag er behandlet i forbindelse med budgetseminaret 23. og 24. august 2018
samt på efterfølgende forhandlingsmøder om budgettet.

Budgetforslag 2019-22 har været
sendt i høring hos brugerbestyrelser, samarbejdsudvalg mv. Som led i
høringsfasen er der 12. september 2018 afholdt borgermøde om budgettet

I løbet af budgetprocessen er der
blevet lagt relevant materiale på kommunens hjemmeside.

**INDSTILLING**

Borgmesteren
indstiller til Byrådet:

1. At godkende ’Aftale om budget 2019-22’ - herunder tekniske ændringer
samt takstoversigt 2019.

2. At der tages stilling til valget mellem statsgaranteret og
selvbudgetteret udskrivningsgrundlag.

**BESLUTNING**

***Økonomiudvalget, 2. oktober 2018:***

Fraværende:Ingen

Ad 1
indstilles godkendt.

Ad 2
det indstilles godkendt, at det statsgaranterede udskrivningsgrundlag vælges.

**Bilag**

|  |  |
| --- | --- |
| Aftale om budget 2019-22 - 27. september 2018 | 710-2018-270152 |
| Budgetforslag 2019-22 - 4. september 2018 | 710-2018-228241 |
| Tekniske ændringer til budgetforslag 2019-22 | 710-2018-228867 |
| Valg af selvbudgettering eller statsgaranti for 2019 | 710-2018-249241 |
| Takstoversigt - Byrådets 2. behandling | 710-2018-262061 |
| Generelle bemærkninger - Byrådets 2. behandling | 710-2018-260057 |